བརྒྱད།གླིང་ས་མཐོང་བ་ཀུན་སྨོན།དེ་ལ་མཐོང་བ་ཀུན་སྨོན་དང་མཐོང་སྨོན་ཡུལ་སོགས་ཀྱང་ཟེར་ཏེ།གླིང་སྡེ་ཆགས་ཡུལ་ལ་བརྗོད་པ་རེད།ཡུལ་གང་ཞིག་ལ་ངོས་འཛིན་ཞེ་ན།གེ་སར་སྒྲུང་གི་སྐོར་ལ་དབང་འབྱོར་བ་བདག་གི་སློབ་དཔོན་རིན་པོ་ཆེ་རྒན་དཀོན་མཆོག་ཚེ་བརྟན་ལགས་ཀྱིས་བརྩམས་པའི་གེ་སར་སྒྲུང་གི་ཚིག་འགྲེལ་གསལ་སྒྲོན་ལས།ས་དངུལ་རྭའི་ཕྱོགས་དང་རྨ་ཆུའི་གཡས་གཡོན་ལ་ཟེར།ཞེས་དང༌།ཡང་ན་དངུལ་རྭ་ལྷ་སྡེ་ཁྲོ་ཁོ་ཁ་གསུམ་གྱི་ས་ལ་ཟེར།ཞེས་ཚིག་ཐག་བཅད་ཡོད།དངུལ་རྭ་ཞེས་པ་ནི་དེང་གི་རྨ་ཆུ་རྫོང་གི་དངུལ་རྭ་ལྷ་སྡེ་ཞེས་པའི་སྡེ་བ་འདི་ཡིན་ལ།ཁྲོ་ཁོ་ཁ་གསུམ་ཞེས་པ་ནི་དེང་གི་རྨ་ཆུ་རྫོང་གི་མངའ་ཁོངས་ན་ཡོད་པའི་ཁྲོ་ཁོ་སྨད་མ་ཞ་དང༌།དབལ་པཎ་ཚང༌།རྨ་སྡེ་ཆུ་ཁ་མ༌།ནུར་མ་གོང་འགབ།གཅའ་རོ་བཅས་ཀྱི་སྤྱི་མིང་དུ་བརྗོད་དོ།།གོང་གི་སློབ་དཔོན་དཀོན་མཆོག་ཚེ་བརྟན་ལགས་ཀྱི་གསུངས་དེ་ལས་རྨ་ཆུ་འདི་གླིང་སྡེ་ཆགས་ཡུལ་གྱི་གནས་གཙོ་བོ་ཞིག་ཡིན་པ་གསལ་བཤད་བྱས་ཡོད་དོ།།